Kardinal Josip Bozanić, nadbiskup zagrebački

Homilija na blagdan svetih Ćirila i Metoda, Suzaštitnika Europe

Rim, Bazilika sv. Klementa, 14. veljače 2019. godine.

Liturgijska čitanja: *Iz 52, 7-10; Ef 3,14-19; Mk 16, 15-20*

Draga subraćo u episkopatu i prezbiteratu,

Eminencije Veleposlanici,

Drage sestre redovnice i bogoslovi,

Sestre i braćo u Kristu!

1. Evanđelje nas uvijek uči vrijednom pravilu koje bismo mogli ovako izraziti: Kad izgleda da nešto završava zapravo se otvara novom početku. To na izvrstan način govori evanđeoski odlomak što smo ga upravo navijestili. Riječ je o posljednjem djelu Evanđelja po sv. Marku koje donosi Isusovo ukazanje nakon uskrsnuća i neposredno prije uzašašća na nebo.

U okviru Isusova uskrsnuća i uzašašća apostoli primaju svoje poslanje. Korijeni Crkve i služba naviještanja ne proizlaze iz ljudskih i prizemnih razglabanja. Božji je to naum. Bog je u svojoj ljubavi stvorio svijet te je dao svoga Sina Jedinorođenca kako bi nas uveo u Kraljevstvo nebesko.

Upravo ovdje u Rimu ne možemo se dovoljno načuditi djelima Duha Svetoga. On je nadahnuo Sveto Pismo i učinio ga živom Riječju po muškarcima i ženama Crkve. Jednako i danas potiče kršćane da posvete svoj život za bližnje.

Ista je to Radosna vijest što su je čula sveta braća Ćiril i Metod prije nego što su prihvatili svoje poslanje. Tim su poslanjem sveta grčka braća posvjedočila aktualnost riječi proroka Izaije koje opisuju ljepotu poziva graditelja Božjeg kraljevstva i navjestitelja Radosne vijesti koju je Gospodin objavio svojim vlastitim životom. Draga braćo i sestre, mislimo misionarski hod svetih apostola Ćirila i Metoda, koji su donijeli Radosnu vijest našim slavenskim narodima.

1. U našoj se liturgiji upravo ovaj odlomak iz Knjige proroka Izaije naviješta na Božić, kao izraz neizrecive radosti zbog dolaska Utjelovljene Riječi Božje. U njoj se jasno vidi poveznica sa stanjem u kojem je izabrani narod živio nakon babilonskog sužanjstva. Od iskustva raspada svih Božjih obećanja, u narodu je ponovno oživjela nada a sve se više činilo da je oslobođenje i povratak blizu, prije svega Božji povratak u njegovu sredinu. Nakon tolikih poniženja izabrani narod osjeća sigurnost da će biti prihvaćen, praćen i vođen prema spasenju.

Stoga su blagoslovljene noge glasonoša mira. Noge izmorene naporom putovanja. Noge naroda, koji konačno vidi ostvarenje neopisivog otajstva. Josipove i Marijine noge te noge pastira i mnoštva koje traži Isusa. Naposljetku, Isusove noge, ljudske i podložne umoru, ali su ostavile duboke tragove u srcima ljudi na putovima Palestine. Noge što ih je grijeh i nasilje htjelo zaustaviti na križu i u grobu. Noge Uskrsloga koji donosi mir, Onoga koji je Put, Istina i Život.

Noge su to Uskrsloga s kojim Crkva nastavlja svoj hod u svakom dubu, prigibajući koljena pred Ocem donoseći svakom stvorenju ljubav Kristovu, slobodu Duha Svetoga i zajedništvo s Bogom.

1. Isusov poziv Dvanaestorici, bio je tako ambiciozan i zahtjevan. Na isti poziv ogovorila se sveta braća Ćiril i Metod, da bi oblikovali identitet i duhovnost naroda, a time i jednog djela europskog kontinenta. Ovi su sveci znak kolika je snaga sadržana u vjeri u uskrsnuće i milosrđe Isusovo na svakome mjestu i u svako vrijeme, kad su Božji naumi povjereni ljudskoj malenkosti. Njihov je rad izričaj Crkve koja se zna utjeloviti u kulturu, a da ne ostane zatvorena u njoj.

Taj navještaj osvjedočen je i plodonosan jer rađa vjeru koja širenjem potiče na djelovanje. Djela oslobađanja donesena u Evanđelju pripadaju onovremenom govoru, koji svojim sadržajem može dospjeti u svako razdoblje.

I mi smo danas svjedoci svakovrsnih iskustva otuđenja od kojih nitko od ljudi nije pošteđen. Na njih se odnosi i izgon zloduha. Koliko nam je samo potrebno progovoriti novim jezikom utemeljenim na ljubavi, sposobnom uspostaviti istinsku i autentičnu komunikaciju.

Ugroženi smo napadima zmija i njihova otrova koji uništava~~ju~~ život oduzimajući mu pravu radost, uklanjajući mu obzore i zatvarajući ga u okvire koji ne otvaraju za vječnost. Božja je Riječ nužna za popravljanje, za izlječenje koje se ne odnosi samo na fizičko, nego prije svega egzistencijalno i društveno, radi čega Isus šalje svoje da polažu ruke.

1. Sveti Ćiril i Metod osjetili su prisutnost Gospodina u svome poslanju te su se oslanjali na istinu nastojeći raditi sve u ime Isusovo i surađivati s njegovom milošću. Kao i Dvanaestorica i oni su bili svjesni da je vjera zahtjevna. Ali to ih nije zaustavilo u služenju Riječi. Svjedočili su što je ta Riječ bila kadra učiniti po njihovom služenju.

Danas se možemo diviti mnoštvu čudesnog blaga pohranjenog u glinenim posudama (2 Kor 4,7). Pravo se čudo događa tamo gdje zajednica sluša i vjeruje u učinkovitost Riječi, polazeći od vlastite krhkosti. To je znak i nama danas, kada se suočavamo s pitanjima unutar same Europe koja kao da je nesposobna shvatiti samu sebe i svoj kršćanski identitet.

Bazilika sv. Klementa sa svojom jedinstvenom i zasebnom arhitektonskom strukturom, slojevitim ustrojem, razinama prošlosti i povijesti, u tom je smislu znakovita za povratak korijenima, procesu u kojem ne treba vladati strah od otkrivanja neugodnosti naše povijesti. Na ovom mjestu pozvani smo moliti Duha Svetoga da mognemo u suradnji s Gospodinom ugraditi svoj dio.

1. Sveti Ćiril i Metoda, narodnim su jezikom u liturgiji omogućili da obred (*cultus*) bude razumljiviji i lakše proveden u život. Iz tog kuta gledišta obred (kult) i kultura nalaze se u prirodnom suodnosu. Kultura je dakle i *etos* i etika, kao i stvarnost običnih ljudi te njihovih međusobnih odnosa.

Sveta Braća propovijedala su Riječ Božju kako bi odstranili otuđenja, spojili jezik kulture s jezikom evanđeoske ljubavi, prepoznali otrove koji uzrokuju smrt pojedinaca i čitavih naroda, iscijelili rane i slabosti koje umanjuju svjetlo pogleda prema budućnosti.

Molimo, također, u ovom euharistijskom slavlju za spomenute nakane. Prepoznajemo da živi odnosi između evanđelja i kulture mogu odgovoriti na velike potrebe i mogućnosti Europe.

Svjesni smo da kultura ostaje ključ za razumijevanje stvarnosti, danas živimo iskustvo multikulturalnosti, tj. suživota različitih kultura, koje postoje jedna pored druge. Osjećamo potrebu dijaloga i susreta, osobito naše kulture koja je oblikovana po načelu utjelovljenja i uskrsnuća i time pozvana na inkulturaciju. Otrov što ništi takav susret jest indiferentizam koji odbija pitanja i odgovore o konačnom smislu. Međutim, pitanja i odgovori o konačnom smislu ne zatvaraju čovjeka, nego ga otvaraju; one ne vode u život obuzet strahom, nego otvaraju obzoru slobode.

U tom smislu, nameće se nužnost čišćenja spomena. U suprotnome, nalazimo se u opasnosti da budemo prepušteni praznini, ne otkrivajući uporišne točke, ne uspijevajući graditi na vrijednostima pa čak ni na onima koje su se činile očite, poput dostojanstva ljudske osobe. U opasnosti smo da sve više budemo izloženi područjima protivnima evanđeoskoj ljepoti, rušilačkoj snazi nepravde i svakom obliku vulgarnosti

1. Sveti Ćiril i Metod su aktualni također i zato što otvaraju putove za dijalog, ne samo trenutačnog karaktera nego i onaj na duge staze, promišljen, njegovan strpljivošću, u čvrstom i ustrajnom pridržavanju vrjednota Nije to jezik stvoren kako bi zavarao drugoga, nadvladao ga, nego jezik koji otkriva, izriče, razveseljava i ponovno vraća nadu.

Okupljeni u dubokom zajedništvu s našim Svetim Ocem Franjom, molimo zagovor naših svetih zaštitnika dok zazivamo vodstvo Duha, koji nas čini Tijelom Gospodnjim i daje nam mogućnost da nastavimo put navjestitelja spasenja.

Amen.